B4-0858/95

Ψήφισμα σχετικά με την απόσπαση εργαζομένων στο πλαίσιο της παροχής υπηρεσιών

Το Ευρωπαϊκό Κοινοβούλιο,

- έχοντας υπόψη το πρόγραμμα κοινωνικής δράσης του 1989 (COM(89)0568),

- έχοντας υπόψη την πρόταση της Επιτροπής για οδηγία του Συμβουλίου σχετικά με την απόσπαση εργαζομένων στο πλαίσιο της παροχής υπηρεσιών (COM(91)0230) ((ΕΕ C 225 της 30.8.1991, σελ. 6)),

- έχοντας υπόψη τη γνωμοδότησή του που εξέδωσε σε πρώτη ανάγνωση, στις 15 Φεβρουαρίου 1993 ((EE C της 15.03.1993, σελ. 78)),

- έχοντας υπόψη την τροποποιημένη πρόταση της Επιτροπής (COM(93)0225),

Α. λαμβάνοντας υπόψη ότι ο καθορισμός κοινωνικών κανόνων που θα εφαρμόζονται σε περίπτωση απόσπασης εργαζομένων στο πλαίσιο της παροχής υπηρεσιών στο εσωτερικό της Κοινότητας αποτελεί ουσιαστική πτυχή της κοινωνικής διάστασης της εσωτερικής αγοράς,

Β. λαμβάνοντας υπόψη ότι, λόγω των διαφορετικών συνθηκών εργασίας που ισχύουν στα κράτη μέλη, οι εργαζόμενοι διατρέχουν τον κίνδυνο να πέσουν θύματα αθέμιτου ανταγωνισμού, εφόσον οι μισθοί και οι συνθήκες εργασίας των αποσπασμένων εργαζομένων είναι κατωτέρου επιπέδου σε σχέση με αυτές οι οποίες ισχύουν για τους εργαζόμενους οι οποίοι είναι τοποθετημένοι στον χώρο εκτέλεσης της εργασίας,

Γ. λαμβάνοντας υπόψη ότι έχει επανειλημμένα τονίσει την προσήλωσή του στην παρέμβαση της κοινοτικής νομοθεσίας στον συγκεκριμένο τομέα,

Δ. λαμβάνοντας υπόψη ότι, σύμφωνα με την έκθεση του ΟΟΣΑ «Employment Outlook 1994", η χαλάρωση των εργασιακών ρυθμίσεων δεν συμβάλλει ούτε σε μεγαλύτερες οικονομικές επιδόσεις ούτε στη δημιουργία θέσεων απασχόλησης, αλλά ακριβώς το αντίθετο,

Ε. λαμβάνοντας υπόψη ότι κάθε λύση διαφορετική από την εφαρμογή των τοπικών κοινωνικών συνθηκών ήδη από την πρώτη ημέρα της απόσπασης ενός εργαζομένου συνιστά υπερβάλλον γραφειοκρατικό βάρος για τις εθνικές διοικήσεις οι οποίες είναι υπεύθυνες για τον έλεγχο της διάρκειας των αποστολών, της σύνθεσης των ομάδων κλπ,

ΣΤ. λαμβάνοντας υπόψη ότι οι διαδοχικές προεδρίες του Συμβουλίου τόνισαν τον πρωταρχικό χαρακτήρα του θέματος αυτού, χωρίς να καταλήξουν σε συμφωνία,

Ζ. λαμβάνοντας υπόψη ότι το Ευρωπαϊκό Κοινοβούλιο είναι συνυπεύθυνο για την πρόταση αυτή οδηγίας, δεδομένου ότι εφαρμόζεται πλέον η διαδικασία συναπόφασης,

1. εκφράζει την επιθυμία να συμφωνήσει το Συμβούλιο για τη ρύθμιση των μισθών και των αδειών των αποσπασμένων εργαζομένων σύμφωνα με την αρχή του lex locis[semigr ]

2. καλεί την Επιτροπή να συνεργασθεί εποικοδομητικά για την υποβολή συμβιβαστικής πρότασης εντός διαστήματος συντομότερου του μηνός, ώστε να υπάρξει η δυνατότητα επίτευξης συμφωνίας με ειδική πλειοψηφία στο Συμβούλιο[semigr ]

3. καλεί τα κράτη μέλη να προβάλουν, στο πλαίσιο του Συμβουλίου, το κοινό τους συμφέρον και όχι τις διαφωνίες τους[semigr ]

4. εκφράζει την επιθυμία, σύμφωνα με τη διαδικασία συναπόφασης, να λαμβάνονται περισσότερο υπόψη στις αποφάσεις του Συμβουλίου και της Επιτροπής οι τροπολογίες που προτείνει το Κοινοβούλιο[semigr ]

5. καλεί το Συμβούλιο, στην προσεχή συνεδρίαση του Συμβουλίου Κοινωνικών Υποθέσεων, να καταλήξει επιτέλους σε κοινή θέση σχετικά με την απόσπαση των εργαζομένων στο πλαίσιο της παροχής υπηρεσιών[semigr ]

6. τονίζει και πάλι την ανησυχία του απέναντι στο αδιέξοδο στο οποίο βρίσκεται ο κοινωνικός τομέας στην Ευρωπαϊκή Ένωση, τόσο λόγω της νομοθεσίας που εκκρεμεί στο Συμβούλιο, όσο και λόγω της διστακτικότητας της Επιτροπής να προαγάγει τη χρήση του πρωτοκόλλου, ή λόγω του πενιχρού περιεχομένου του νέου προγράμματος κοινωνικής δράσης, στο οποίο δεν περιλαμβάνεται η απαίτηση για αναθέρμανση της κοινωνικής νομοθεσίας στην Ευρώπη[semigr ]

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.